Və á wóg Sânbalat, Toviya, Arâb, Amonít ai Ashdodít bə́ ngáwóg naa ǹkomán yā mim̀fǐm yā Yērúzalɛm ó ngakə yǎ ósū ai nâ bibúbugǎ mim̀fim bí ngatádi yǎ dibiban, bə́ ngawóg ólūn eyə́gan. 2Ńdɔ̄ bə́sə̄ bə́ ngábui fəg nə́ bə́ zu lúman ai Yērúzalɛm, bə́ mān fə nýe ndáman byə́m. 3Ńdɔ bí ngákogolan ai Zambá wāān, bǐ tə́lé vâ yǎ ā yabaga bɔ́ ai alú ai amǒs. 4Hədá Yúda a ngádzó nâ: “Ngul bəbəgə̌ miḿbəgə ě ngatəg yǎ, m̀búlú ó nə eyə́gan abuí; byǎsə́ kig dzǎm dúgan bə́dē ḿfim. 5Miǹzízíŋ myáán mí ngádzó nâ: “Ósúsúa yə̄ nâ bâyəm dzam ziŋ ngə́ áyēn kig, byǎyi vám, bǐ ngawé bɔ̄, bǐ tə́lē fə esíé. 6Ńdɔ̄ é Yúdɛn bə́ ngábə́ tɔá bɔ̄ á mgbág bə́ ngásɔ́, bə́ ngadzó ai bía bíyɔŋ awômo nâ: "Bâyi tíe é māl mə́sə̄ bə́ tɔ̄á, bə́ ngázu lúman ai bíā.” 7Ńdɔ̄ hḿ mə ngátə́le bod á mə̄fólā yā sí á mvús m̀fim, bə́vóm bə́ ngábə́ yô, anə́ ḿból mə̄ndá mə́ bod mábán mə́ nə́, bə́ bə̄lə́ ákəŋ bítá á mɔ́, məkɔ̌ŋ mában, miǹfan ai bilâ byábán. 8Ḿból mə̄ ngáyén wɔ̄ŋ wábán, ńdɔ̄ mə ngákódō á sí, ma ai miǹtómbā mí bod, bəlóya ai é bod bəsə́ bəvɔ́g naa: “Mǐ bə́ bɔ mbáda, tsogán hə Ǹtí yǎ á nə̄ ánēn ai məsis, lúmúŋán ású bə̄bə́nyāŋ báán, bɔ́n báán ai bəngɔn báán, biníngá ai məndá máán.” 9Á wóg mīńzīzíŋ myáán mí ngáwóg naa bə́ kad yǎ bīā ai nâ Zambá ā man yǎ sámalǎ ńyián wábán, ńdɔ̄ bə́ ngáman túb, bíā bə́sə bǐ mān dúgan á ḿfim, mod ósə ésīē dzíé. 1OA tádigi amǒs tē, hə ǹnyie anə́ étǔn ngǎb yā bod bísíé báma ńdzɔ̄ é bɔɔ məlóŋ, éfas évɔ̄g é bələ́ məkɔ̌ŋ, biben, bilâ ai kód bikie. Bədzóe bə́ tə́tə́lán ai mvús ndá Yúda. 11É bǒd yā bə́ lóŋó m̀fim, bəbəgə̌ mim̀bəgə bə́ ngábə́ fə̄ bə́ bə̄lə́ bikpəlé, mod ósə a syê ai wɔ́ ḿbɔ̄g, é wɔ́ ḿbɔ̄g ó bə̄lə́ ákɔ̌ŋ[3]. 12Mod ósə yā bə̄lóŋ á ngābə́ bəgə́ ókəŋ bítá ébog, a bɔɔ məlóŋ. Ǹlɔ́ŋɔ̄ tɔ́ŋ á ngābə́ tə́lə ma á mgbág.